作者:孫惟信
標題:風流子
內容:三疊古陽關。輕寒噤、清月滿徵鞍。記玉筍攬衣，翠囊親贈，繡巾搵臉，金柳初攀。自回首，燕臺雲掩冉，鳳閣雨闌珊。天有盡頭，水無西注，鬢難留黑，帶易成寬。啼妝，東風悄，菱花在，擬倩錦字封還。應想恨蛾凝黛，慵髻堆鬟。奈情逐事遷，心隨春老，夢和香冷，歡與花殘。閒煞唾茸窗閣，十二屏山。